stanford-oval/wikipedia huggingface dataset:
การ์โลส อัลการัซ
การเล่นอาชีพ > 2023: ชัยชนะนัดที่ 100 และ แชมป์วิมเบิลดัน

อัลการัซต้องถอนตัวจากแกรนด์สแลมออสเตรเลียนโอเพนเนื่องจากบาดเจ็บกล้ามเนื้อต้นขาด้านหลังจากการฝึกซ้อม เขาเสียตำแหน่งมือวางอันดับหนึ่งให้แก่จอกอวิชซึ่งคว้าแชมป์ออสเตรเลียนโอเพนได้ อัลการัซครองตำแหน่งอันดับหนึ่งครั้งแรกในอาชีพรวม 20 สัปดาห์ ต่อมา เขาคว้าแชมป์รายการที่เจ็ดในอาชีพในการแข่งขันเอทีพี 500 ที่บัวโนสไอเรส เอาชนะคาร์เมรอน นอร์รีย์ จากสหราชอาณาจักรในรอบชิงชนะเลิศ 2–0 เซต ก่อนจะแพ้นอร์รีย์ในรอบชิงชนะเลิศที่รีโอเดจาเนโร 1–2 เซต และถอนตัวจากการแข่งขันที่อากาปุลโกจากการบาดเจ็บกล้ามเนื้อต้นขาด้านหลังอีกครั้ง
อัลการัซคว้าชัยชนะครบ 100 นัดในอาชีพจากการชนะทาลลอน กรีกสปูร์อันดับ 31 จากเนเธอร์แลนด์ในมาสเตอร์ 1000 ที่อินเดียนเวลส์ ทำสถิตินี้ได้เร็วกว่าผู้เล่น Big 3 อย่างโรเจอร์ เฟเดอเรอร์ นาดัล และจอกอวิช ตามด้วยการเอาชนะซินเนอร์ และเมดเวเดฟในรอบรองชนะเลิศและชิงชนะเลิศตามลำดับ ถือเป็นแชมป์รายการที่แปดในอาชีพ และรายการมาสเตอร์ 1000 ครั้งที่สามที่ได้แชมป์ และยังหยุดสถิติชนะรวดทุกรายการ 19 นัดของเมดเวเดฟลง และเป็นผู้เล่นคนแรกที่คว้าแชมป์ได้โดยไม่เสียเซตเลยทั้งรายการ นับตั้งแต่เฟเดอเรอร์ทำได้ใน ค.ศ. 2017 ส่งผลให้เขากลับสู่มือวางอันดับหนึ่งในวันที่ 20 มีนาคม ค.ศ. 2023 ก่อนจะตกรอบรองชนะเลิศที่ไมแอมีซึ่งเขาเป็นแชมป์เก่า โดยแพ้คู่ปรับอย่างซินเนอร์ไปอีกครั้ง 1–2 เซต และเสียตำแหน่งมือวางอันดับหนึ่งกลับไปอีกครั้ง
เขาถอนตัวจากรายการคอร์ตดินที่มงเต-การ์โล จากอาการบาดเจ็บข้อมือ ก่อนจะกลับมาเอาชนะซิทซีปัสในรอบชิงชนะเลิศที่บาร์เซโลนา ป้องกันแชมป์ได้สำเร็จโดยไม่เสียเซตตลอดการแข่งขัน ตามด้วยแชมป์รายการที่สิบในอาชีพ ด้วยแชมป์มาสเตอร์ที่มาดริดโดยเอาชนะยาน-เลนนาร์ด สตรัฟฟ์ชาวเยอรมัน และกลับขึ้นสู่มือวางอันดับหนึ่งหลังจากลงแข่งรอบที่สองในมาสเตอร์ที่กรุงโรม แต่เขาแพ้ในรอบที่สามให้กับฟาเบียน มารอซซานมือวางอันดับ 135 ชาวฮังการีอย่างเหนือความคาดหมาย เขาเข้าถึงรอบรองชนะเลิศเฟรนช์โอเพนเป็นครั้งแรกก่อนจะแพ้แชมป์อย่างจอกอวิช 1–3 เซตโดยมีอาการตะคริวในช่วงปลายการแข่งขันเซตที่สอง
เข้าสู่การแข่งขันคอร์ตหญ้า อัลการัซคว้าแชมป์บนคอร์ตหญ้าได้เป็นครั้งแรกในรายการที่ควีนส์ ณ กรุงลอนดอน โดยเอาชนะอเล็กซ์ เด มินออร์ จากออสเตรเลีย เขาลงแข่งขันวิมเบิลดันในฐานะมือวางอันดับหนึ่ง และคว้าแชมป์แกรนด์สแลมได้เป็นครั้งที่สอง โดยเป็นการเอาชนะแชมป์เก่าสี่สมัยซ้อน และแชมป์เจ็ดสมัยอย่างจอกอวิช 3–2 เซต อัลการัซถือเป็นเพียงผู้เล่นคนที่สองต่อจากแอนดี มาร์รี ที่เอาชนะจอกอวิชได้ในรอบชิงชนะเลิศวิมเบิลดัน ก่อนที่เขาจะแพ้จอกอวิชในรอบชิงชนะเลิศมาสเตอร์ 1000 ที่ซินซินแนติ รัฐโอไฮโอ แม้เขาจะชนะในเซตแรกไปก่อน และขึ้นนำ 4–2 เกมในเซตที่สอง รวมทั้งได้คะแนน Championship Point ในไทเบรกเซตที่สอง การแข่งขันใช้เวลา 3 ชั่วโมง 49 นาที ถือเป็นรอบชิงชนะเลิศรายการมาสเตอร์ที่ใช้เวลาแข่งยาวนานที่สุดในประวัติศาสตร์ โดยอัลการัซแพ้ในการแข่งขันไทเบรกไปทั้งในเซตที่สองและเซตตัดสิน
อัลการัซลงแข่งขันยูเอสโอเพนแกรนด์สแลมสุดท้ายของปีในฐานะแชมป์เก่า แต่เขาตกรอบรองชนะเลิศด้วยการแพ้เมดเวเดฟ 1–3 เซต เขาเสียตำแหน่งมือวางอันดับหนึ่งหลังจากที่จอกอวิชคว้าแชมป์ได้ ต่อมา อัลการัซตกรอบการแข่งขันสามรายการติดต่อกันที่ปักกิ่ง, เซี่ยงไฮ้ และมาสเตอร์ที่ปารีส เขาลงแข่งขันรายการสุดท้ายของปีในเอทีพี ไฟนอลในเดือนพฤศจิกายน แต่ตกรอบรองชนะเลิศโดยแพ้จอกอวิชสองเซตรวด
การเล่นอาชีพ > 2025: แชมป์ Indoor Hard court รายการแรก

อัลการัซลงแข่งขันรายการแรกของปีในออสเตรเลียนโอเพน ด้วยเป้าหมายในการคว้าแชมป์ซึ่งรายการนี้เป็นแกรนด์สแลมเพียงรายการเดียวที่เขายังคว้าแชมป์ไม่ได้ เขาผ่านสองรอบแรกด้วยการเอาชนะอเล็คซันเดอร์ แชวแชนกอ จากคาซัคสถาน และโยชิฮิโตะ นิชิโอกะจากญี่ปุ่นโดยไม่เสียเซต และเอาชนะนูโน บอร์กึสจากโปรตุเกส 6–2, 6–4, 6–7(3–7), 6–2 ตามด้วยการเอาชนะแจ็ค เดรเปอร์จากสหราชอาณาจักรซึ่งถอนตัวหลังจบการแข่งขันเซตที่สอง อัลการัซเข้ารอบ 8 คนสุดท้ายไปพบคู่ปรับอย่างจอกอวิช และแพ้ไปในการแข่งขัน 4 เซต ต่อมา เขาลงแข่งขันเอทีพี 500 ที่รอตเทอร์ดาม ในฐานะมือวางอันดับ 1 ของรายการ เขาคว้าแชมป์โดยเอาชนะเด มินออร์ในรอบชิงชนะเลิศ 6–4, 3–6, 6–2 นับเป็นการคว้าแชมป์การแข่งขัน Indoor Hard Court ครั้งแรกในอาชีพ และลงแข่งขันเอทีพี 500 ที่โดฮาโดยเป็นอันดับ 1 ของรายการในวันที่ 17 กุมภาพันธ์แต่ตกรอบ 8 คนจากการแพ้จิริ เลเฮ็ตส์คา
รูปแบบการเล่น

อัลการัซได้รับการยอมรับว่าสามารถเล่นได้ดีในทุกพื้นคอร์ต เขามีจุดเด่นในการตีลูกกราวน์สโตรกที่หนักหน่วง แม่นยำ และเคลื่อนที่อย่างว่องไว รวมทั้งยังวิ่งขึ้นไปทำคะแนนหน้าเนตได้ดีเยี่ยม อัลการัซสามารถตีลูกโฟร์แฮนด์ได้หนักหน่วง และเป็นหนึ่งในผู้เล่นที่ตีลูกดังกล่าวได้ดีที่สุดในโลก ได้รับการยกย่องจากผู้เล่นชื่อดังอย่าง แมทส์ วิแลนเดอร์ ใน ค.ศ. 2024 ให้เป็นนักเทนนิสชายที่ตีลูกโฟร์แฮนด์ได้ดีที่สุดตลอดกาล เขายังมีเทคนิคการกะจังหวะการตีและการเข้าหาบอลได้แม่นยำ จุดเด่นอีกด้านของเขาคือการเล่นลูกหยอด (Drop Shot) ได้อย่างดี รวมทั้งสามารถเปลี่ยนเกมจากรับเป็นรุกได้ในเวลาอันรวดเร็ว เขายังมีลูกเสริ์ฟที่หนักหน่วง มีความเร็วเฉลี่ยอยู่ที่ 115 ถึง 120 ไมล์ต่อชั่วโมง อัลการัซยังมีจุดเด่นในด้านร่างกายที่แข็งแกร่ง และการเคลื่อนที่ซึ่งเขาได้รับการเปรียบเทียบกับสองตำนานรุ่นพี่อย่างราฟาเอล นาดัล และ นอวาก จอกอวิช
คู่แข่ง > นอวาก จอกอวิช

อัลการัซและจอกอวิชพบกันในการแข่งขันรายการสำคัญ 8 ครั้ง อัลการัซเอาชนะได้ 3 ครั้งและแพ้ 5 ครั้ง โดยใน 7 ครั้งแรกที่พบกันล้วนเกิดขึ้นในการแข่งขันรอบรองชนะเลิศหรือรอบชิงชนะเลิศเทนนิสแกรนด์สแลม, รายการเอทีพีมาสเตอร์ 1000 และรอบชิงเหรียญทองกีฬาโอลิมปิก ทั้งคู่พบกันครั้งแรกในรอบรองชนะเลิศรายการมาสเตอร์ที่กรุงมาดริดใน ค.ศ. 2022 ซึ่งอัลการัซเอาชนะไปได้ในการแข่งขัน 3 เซตหลังจากแพ้เซตแรกไปก่อน ทั้งคู่พบกันในรอบรองชนะเลิศแกรนด์สแลมเฟรนช์โอเพนในปีต่อมา ซึ่งเป็นจุดเริ่มต้นของการเป็นอริในสนามของทั้งคู่และทำให้การพบกันได้รับความสนใจจากสื่อและแฟนเทนนิสทั่วโลก จอกอวิชเอาชนะไปในการแข่งขันสี่เซตก่อนจะผ่านเข้าไปคว้าแชมป์ได้ในที่สุด โดยอัลการัซมีอาการตะคริวระหว่างแข่งขัน อย่างไรก็ตาม อัลการัซแก้มือได้ด้วยการเอาชนะจอกอวิชในรอบชิงชนะเลิศวิมเบิลดัน 2023 หยุดสถิติการคว้าแชมป์ 4 สมัยติดต่อกัน รวมทั้งสถิติชนะติดต่อกัน 45 นัดในเซนเตอร์คอร์ตกรุงลอนดอนของจอกอวิช โดยใช้เวลาแข่งขันกว่า 4 ชั่วโมง 42 นาที ส่งผลให้อัลการัซคว้าแชมป์วิมเบิลดันครั้งแรกและเป็นแชมป์แกรนด์สแลมรายการที่สอง
จอกอวิชกลับมาแก้มือได้อีกครั้งด้วยการเอาชนะในรอบชิงชนะเลิศมาสเตอร์ 1000 ที่ซินซินแนติ สหรัฐ แม้จะแพ้ในเซตแรกไปก่อนแต่จอกอวิชเอาตัวรอดจากการเซฟคะแนน Match Point ได้ในเซตที่สอง นี่ถือเป็นรอบชิงชนะเลิศรายการมาสเตอร์ที่ใช้เวลาแข่งขันกันนานที่สุดกว่า 3 ชั่วโมง 49 นาที และได้รับการยกย่องให้เป็นหนึ่งในการแข่งขันที่สนุกที่สุดในเทนนิสสมัยใหม่ และจอกอวิชเอาชนะได้อีกครั้งในการแข่งขันเอทีพี ไฟนอล 2023 ที่ตูรินในรอบรองชนะเลิศสองเซตรวด (6–3, 6–2)
ในปี 2024 ทั้งคู่พบกันอีกสองครั้งในการแข่งขันนัดชิงชนะเลิศครั้งสำคัญ โดยในวันที่ 14 กรกฎาคม ค.ศ. 2024 อัลการัซเอาชนะจอกอวิชในรอบชิงชนะเลิศวิมเบิลดันได้เป็นปีที่สองติดต่อกัน (6–2, 6–2, 7–6(7–4)) ป้องกันแชมป์วิมเบิลดันได้พร้อมทั้งคว้าแชมป์แกรนด์สแลมรายการที่ 4 แต่เขาก็แพ้จอกอวิชในรอบชิงชนะเลิศการแข่งขันชายเดี่ยวในโอลิมปิกฤดูร้อน 2024 ที่กรุงปารีส โดยต้องแข่งขันไทเบรคทั้งสองเซต (6–7(3–7), 6–7(2–7)) ซึ่งไม่มีฝ่ายใดถูกเบรคคะแนนเสริ์ฟเลยในนัดนี้ แม้อัลการัซจะมีโอกาสได้เบรคพอยท์ถึง 8 ครั้งในเซตแรก โดยสตีฟ ฟลิงก์ นักข่าวกีฬาชาวอเมริกันยกย่องว่านี่เป็นการแข่งขันเทนนิส 2 เซตที่ดีที่สุดที่เคยมีมา
ต่อมาในปี 2025 อัลการัซพบกับจอกอวิชในรอบ 8 คนสุดท้ายออสเตรเลียนโอเพน แกรนด์สแลมแรายการเดียวซึ่งอัลการัซยังไม่เคยคว้าแชมป์ และเขาแพ้ไปในการแข่งขัน 4 เซตแม้จะชนะไปก่อนในเซตแรก (6–4, 4–6, 3–6, 4–6)
คู่แข่ง > ยันนิค ซินเนอร์

ปัจจุบันซินเนอร์ผู้เล่นชาวอิตาลี เป็นนักเทนนิสมือวางอันดับ 1 ของโลก อัลการัซแข่งขันกับซินเนอร์ 10 ครั้งตั้งแต่ ค.ศ. 2021 อัลการัซมีสถิติที่เหนือกว่า (ชนะ 6 แพ้ 4) การแข่งขันครั้งสำคัญได้แก่ รอบก่อนรองชนะเลิศยูเอสโอเพน ค.ศ. 2022 ซึ่งอัลการัซเอาชนะในการแข่งขันห้าเซตโดยต้องเซฟคะแนน Match Point ก่อนที่อัลการัซจะผ่านเข้าไปคว้าแชมป์แกรนด์สแลมได้เป็นครั้งแรก และการแข่งขันรอบรองชนะเลิศมาสเตอร์ 1000 ที่ไมแอมี ค.ศ. 2023 ซึ่งอัลการัซแพ้ไปใน 3 เซต (7–6, 4–6, 2–6) ต่อมาใน ค.ศ. 2024 ทั้งคู่แข่งขันกันในรอบรองชนะเลิศแกรนด์สแลมเฟรนช์โอเพน ซึ่งอัลการัซเอาชนะไปในห้าเซต (2–6, 6–3, 3–6, 6–4, 6–3) ตามด้วยการเอาชนะในรอบชิงชนะเลิศที่ปักกิ่งในการแข่งขัน 3 เซต
คู่แข่ง > ดานีอิล เมดเวเดฟ

ดานีอิล เมดเวเดฟได้รับการยอมรับให้เป็นหนึ่งในผู้เล่นชั้นนำในปัจจุบัน เคยแข่งขันกับอัลการัซรวม 8 ครั้ง ซึ่งอัลการัซมีสถิติเหนือกว่าโดยชนะ 6 และ แพ้ 2 ครั้ง ทั้งคู่พบกันครั้งแรกในแกรนด์สแลมวิมเบิลดัน ค.ศ. 2021 ซึ่งอัลการัซแพ้ไปสามเซตรวด จากนั้น อัลการัซสามารถเอาชนะเมดเวเดฟได้ถึง 5 ครั้งจากการพบกัน 6 ครั้งหลังสุดรวมถึงรอบชิงชนะเลิศมาสเตอร์ 1000 ที่อินเดียน เวลส์ ค.ศ. 2023 (ุ6–3, 6–2) และรอบรองชนะเลิศวิมเบิลดันในปีเดียวกัน แต่เมดเวเดฟสามารถเอาชนะคืนได้ในรอบรองชนะเลิศยูเอสโอเพนใน 4 เซต ก่อนที่อัลการัซจะเอาชนะในรอบแบ่งกลุ่มการแข่งขันเอทีพี ไฟนอล ที่ตูรินสองเซตรวด (ุ6–4, 6–4) และใน ค.ศ. 2024 ทั้งคู่พบกันในรอบชิงชนะเลิศมาสเตอร์ 1000 ที่อินเดียน เวลส์ และรอบรองชนะเลิศวิมเบิลดัน อัลการัซเอาชนะไปได้ทั้งหมด ต่อมา ทั้งคู่พบกันในรอบรองชนะเลิศรายการไชนาโอเพน ที่ปักกิ่งในเดือนตุลาคมและอัลการัซชนะสองเซตรวด
ชีวิตส่วนตัว

อัลการัซได้รับการแนะนำให้รู้จักกีฬาเทนนิสเมื่ออายุ 4 ปี นอกเหนือจากเทนนิส อัลการัซยังติตดามฟุตบอลและเป็นแฟนเรอัลมาดริด รวมทั้งชื่นชมนักกีฬาเพื่อนร่วมชาติที่มีชื่อเสียงหลายคน รวมถึงเฟร์นันโด อาลอนโซ นักแข่งรถสูตรหนึ่งเจ้าของตำแหน่งแชมป์โลก และอิเลีย โตปูเรียนักสู้ศิลปะผสมผสานของอัลติเมทไฟต์ติงแชมเปียนชิพ บุคคลต้นแบบในวงการเทนนิสของเขาคือตำนานรุ่นพี่ชาวสเปนอย่าง ราฟาเอล นาดัล ซึ่งอัลการัซยกย่องให้เป็นแรงบันดาลใจในการเล่นเทนนิส อัลการัซและครอบครัวมักเดินทางไปพักผ่อนที่มูร์เซียในยามว่าง และมีงานอดิเรกคือกอล์ฟ
สถิติรอบชิงชนะเลิศ > เทนนิสแกรนด์สแลม

ประเภทชายเดี่ยว: ชิงชนะเลิศ 4 รายการ (ชนะเลิศ 4 รายการ)
หมายเหตุ - จำนวนตัวเลขในวงเล็บคือจำนวนครั้งที่ชนะเลิศรายการนั้น
| ผล | ปี | รายการ | พื้นสนาม | คู่แข่ง | คะแนน |
| --- | --- | --- | --- | --- | --- |
| ชนะเลิศ | 2022 | ยูเอสโอเพน | คอนกรีต |  คัสเปอร์ รืด | 6–4, 2–6, 7–6(7–1), 6–3 |
| ชนะเลิศ | 2023 | วิมเบิลดัน | หญ้า |  นอวาก จอกอวิช | 1–6, 7–6(8–6), 6–1, 3–6, 6–4 |
| ชนะเลิศ | 2024 | เฟรนช์โอเพน | ดิน |  อเล็คซันเดอร์ ซเฟเร็ฟ | 6–3, 2–6, 5–7, 6–1, 6–2 |
| ชนะเลิศ | 2024 | วิมเบิลดัน (2) | หญ้า |  นอวาก จอกอวิช | 6–2, 6–2, 7–6(7–4) |
สถิติรอบชิงชนะเลิศ > รายการเอทีพี มาสเตอร์ 1000

ประเภทชายเดี่ยว: ชิงชนะเลิศ 6 รายการ (ชนะเลิศ 5 รายการ)
หมายเหตุ - จำนวนตัวเลขในวงเล็บคือจำนวนครั้งที่ชนะเลิศรายการนั้น
| ผล | ปี | รายการ | พื้นสนาม | คู่แข่ง | คะแนน |
| --- | --- | --- | --- | --- | --- |
| ชนะเลิศ | 2022 | ไมแอมี | คอนกรีต |  คัสเปอร์ รืด | 7–5, 6–4 |
| ชนะเลิศ | 2022 | มาดริด | ดิน |  อเล็คซันเดอร์ ซเฟเร็ฟ | 6–3, 6–1 |
| ชนะเลิศ | 2023 | อินเดียน เวลส์ | คอนกรีต |  ดานีอิล เมดเวเดฟ | 6–3, 6–2 |
| ชนะเลิศ | 2023 | มาดริด (2) | ดิน |  ยาน-เลนนาร์ด สตรัฟฟ์ | 6–4, 3–6, 6–3 |
| รองชนะเลิศ | 2023 | ซินซินแนติ | คอนกรีต |  นอวาก จอกอวิช | 7–5, 6–7(7–9), 6–7(4–7) |
| ชนะเลิศ | 2024 | อินเดียน เวลส์ (2) | คอนกรีต |  ดานีอิล เมดเวเดฟ | 7–6(7–5), 6–1 |
สถิติรอบชิงชนะเลิศ > กีฬาโอลิมปิก

ชายเดี่ยว: ชิงชนะเลิศ 1 ครั้ง (1 เหรียญเงิน)
| ผล | ปี | รายการ | พื้นสนาม | คู่แข่ง | คะแนน |
| --- | --- | --- | --- | --- | --- |
| เหรียญเงิน | 2024 | Paris Olympics | ดิน |  นอวาก จอกอวิช | 6–7(3–7), 6–7(2–7) |
เกียรติประวัติ

รางวัลผู้เล่นดาวรุ่งยอดเยี่ยมของเอทีพี (2020)
รางวัลนักเทนนิสยอดเยี่ยมประจำปี (2022)
รางวัลนักเทนนิสผู้มีพัฒนาการยอดเยี่ยมแห่งปี (2022)
นักเทนนิสอายุน้อยที่สุดที่ขึ้นสู่ตำแหน่งมือวางอันดับ 1 - 19 ปี 4 เดือน (2022)
นักเทนนิสอายุน้อยที่สุดที่คว้าแชมป์แกรนด์สแลมเฟร์โอเพนและวิมเบิลดันในปีเดียวกัน - 21 ปี 2 เดือน (2024)
นักเทนนิสอายุน้อยที่สุดที่เข้าชิงเหรียญทองในโอลิมปิกฤดูร้อน - 21 ปี 2 เดือน (2024)
เชิงอรรถ

1 2  In ATP Tour and Grand Slam main draw matches, Summer Olympics, Davis Cup and Laver Cup
↑  ยุคโอเพนในการแข่งขันเทนนิสทั่วโลกเริ่มต้นในปี 1968 หมายถึง การเปิดโอกาสให้นักเทนนิสมือสมัครเล่นได้ร่วมแข่งขันรายการต่าง ๆ โดยก่อนหน้านั้น การแข่งขันรายการใหญ่ทั่วโลกจะเปิดโอกาสให้เฉพาะผู้เล่นที่มีชื่อเสียงเท่านั้น
↑  ยุคโอเพนในการแข่งขันเทนนิสทั่วโลกเริ่มต้นในปี 1968 หมายถึง การเปิดโอกาสให้นักเทนนิสมือสมัครเล่นได้ร่วมแข่งขันรายการต่าง ๆ โดยก่อนหน้านั้น การแข่งขันรายการใหญ่ทั่วโลกจะเปิดโอกาสให้เฉพาะผู้เล่นที่มีชื่อเสียงเท่านั้น
↑  การแข่งขันเริ่มขึ้นในปี 1900 เป็นการแข่งขันรายการนานาชาติของทีมชายที่ใหญ่ที่สุดของสหพันธ์เทนนิสนานาชาติ เปรียบเสมือนการแข่งขันชิงแชมป์โลก ผู้จัดงานได้อธิบายไว้ว่าเป็น "World Cup of Tennis" และผู้ชนะจะเรียกว่าทีมแชมป์โลก
อัลการัซในการแข่งขันแกรนด์สแลมเฟรนช์โอเพน ค.ศ. 2021
อัลการัซในการแข่งขันเฟรนช์โอเพน ค.ศ. 2023
อัลการัซกับถ้วยแชมป์วิมเบิลดัน ค.ศ. 2023
อัลการัซคว้าเหรียญเงินในการแข่งขันประเภทชายเดี่ยว ในโอลิมปิกฤดูร้อน 2024
อัลการัซและจอกอวิชในรอบชิงเหรียญทองโอลิมปิกฤดูร้อน 2024
อัลการัซกับถ้วยแชมป์เฟรนช์โอเพน 2024 เขาถือเป็นผู้เล่นที่อายุน้อยที่สุดที่คว้าแชมป์แกรนด์สแลมเฟรนช์โอเพนและวิมเบิลดันในปีเดียวกัน
สิทธิ

สิทธิ คือ หลักเสรีภาพหรือการให้สิทธิ์ทางกฎหมาย สังคมหรือจริยศาสตร์ นั่นคือ สิทธิเป็นกฎเชิงบรรทัดฐานพื้นฐานเกี่ยวกับสิ่งที่ประชาชนมีหรือเป็นของประชาชนตามบางระบบกฎหมาย ขนบธรรมเนียมทางสังคม หรือทฤษฎีจริยศาสตร์ สิทธิมีความสำคัญยิ่งในสาขาวิชาดังกล่าว เช่น กฎหมายและจริยศาสตร์ โดยเฉพาะอย่างยิ่งทฤษฎีความยุติธรรมและกรณียกรรม
มักถือว่าสิทธิเป็นพื้นฐานของอารยธรรม ถือว่าเป็นเสาหลักซึ่งเป็นที่ยอมรับของสังคมและวัฒนธรรม และประวัติศาสตร์ความขัดแย้งทางสังคมพบได้ในประวัติศาสตร์ของสิทธิแต่ละอย่างและพัฒนาการของมัน ตามสารานุกรมปรัชญาสแตนฟอร์ด "สิทธิให้โครงสร้างแก่ระบอบการปกครอง เนื้อหากฎหมาย และลักษณะของศีลธรรมซึ่งรับรู้ในปัจจุบัน"
จังหวัดนครพนม

"นครพนม" เปลี่ยนทางมาที่นี่ สำหรับความหมายอื่น ดูที่ นครพนม (แก้ความกำกวม)
| จังหวัดนครพนม |
| --- | --- |
จังหวัด
การถอดเสียงอักษรโรมัน
 • อักษรโรมัน: Changwat Nakhon Phanom
จากซ้ายไปขวา บนลงล่าง:  วัดพระธาตุพนมวรมหาวิหาร  วัดพระธาตุท่าอุเทน  สะพานมิตรภาพไทย–ลาว 3  วัดธาตุเรณู  วัดพุทธนิมิต  พระอาทิตย์ขึ้นที่อุทยานแห่งชาติภูลังกา 
   ธง ตรา
คำขวัญ: พระธาตุพนมค่าล้ำ วัฒนธรรมหลากหลาย เรณูผู้ไท เรือไฟโสภา งามตาฝั่งโขง
แผนที่ประเทศไทย จังหวัดนครพนมเน้นสีแดงแผนที่ประเทศไทย จังหวัดนครพนมเน้นสีแดง
ประเทศ:  ไทย
การปกครอง
 • ผู้ว่าราชการ : ปราชญา อุ่นเพชรวรากร   (ตั้งแต่ พ.ศ. 2567) 
 • นายก อบจ. : อนุชิต หงสาดี   (ตั้งแต่ พ.ศ. 2568) 
พื้นที่
 • ทั้งหมด: 5,502.670 ตร.กม. (2,124.593 ตร.ไมล์)
อันดับพื้นที่: อันดับที่ 38
ประชากร (พ.ศ. 2566)
 • ทั้งหมด: 714,284 คน
 • อันดับ: อันดับที่ 35
 • ความหนาแน่น: 129.80 คน/ตร.กม. (336.2 คน/ตร.ไมล์)
 • อันดับความหนาแน่น: อันดับที่ 36
รหัส ISO 3166: TH-48 
สัญลักษณ์ประจำจังหวัด
 • ต้นไม้: กันเกรา
 • ดอกไม้: กันเกรา
 • สัตว์น้ำ: ปลาเผาะ
ศาลากลางจังหวัด
 • ที่ตั้ง: ถนนอภิบาลบัญชา ตำบลในเมือง อำเภอเมืองนครพนม จังหวัดนครพนม 48000
 • โทรศัพท์: 0 4251 1287, 0 4251 1574, 0 4251 4262
 • โทรสาร: 0 4251 1287, 0 4251 1574, 0 4251 4262
เว็บไซต์: www.nakhonphanom.go.th
 
 ส่วนหนึ่งของสารานุกรมประเทศไทย
นครพนม เป็นจังหวัดในกลุ่มจังหวัดภาคตะวันออกเฉียงเหนือตอนบน 2 นับเป็นเมืองชายแดนที่มีความอุดมสมบูรณ์ ความสวยงามของทิวทัศน์ และมีความหลากหลายของวัฒนธรรมและชาติพันธุ์ รวมทั้งประวัติศาสตร์ที่ยาวนานมีพระธาตุพนมเป็นปูชนียสถานคู่บ้านคู่เมือง พื้นที่ด้านเหนือและตะวันออกของจังหวัดติดกับแม่น้ำโขงโดยตลอด
ภูมิศาสตร์ > อาณาเขต

ทิศเหนือ ติดต่อกับจังหวัดบึงกาฬ
ทิศตะวันออก ติดต่อกับแขวงคำม่วน ประเทศลาว โดยมีแม่น้ำโขงไหลกั้นพรมแดน
ทิศใต้ ติดต่อกับจังหวัดมุกดาหาร
ทิศตะวันตก ติดต่อกับจังหวัดสกลนคร
ภูมิศาสตร์ > สภาพภูมิประเทศ

สภาพโดยทั่วไปของจังหวัดนครพนมเป็นที่ราบลุ่ม มีที่ราบสูงและภูเขาอยู่บ้าง มีแม่น้ำสายสั้น ๆ เป็นสาขาย่อยแยกจากแม่น้ำโขงมาหล่อเลี้ยงความอุดมสมบูรณ์ภายในพื้นที่ พื้นที่ส่วนใหญ่มีแม่น้ำโขงไหลผ่าน นครพนมจึงนับว่าเป็นจังหวัดที่มีแหล่งน้ำที่สมบูรณ์มาก ด้านตะวันออกมีแม่น้ำโขงทอดยาวกั้นพรมแดนระหว่างประเทศไทยกับลาว
จังหวัดนครพนมมีจุดผ่านแดนไปประเทศลาว รวม 6 จุด เป็นจุดผ่านแดนถาวร 2 จุด และจุดผ่อนปรน 4 จุด จุดผ่านแดนที่สำคัญและเป็นสากล คือ ด่านสะพานมิตรภาพไทย-ลาว แห่งที่ 3 ซึ่งเป็นประตูไปสู่อินโดจีน
หน่วยการปกครอง > การปกครองส่วนภูมิภาค

การปกครองแบ่งออกเป็น 12 อำเภอ 99 ตำบล 1,130 หมู่บ้าน
| เลข | ชื่ออำเภอ | จำนวนตำบล | พื้นที่ (ตร> กม.) |
| --- | --- | --- | --- |
| 1 | อำเภอเมืองนครพนม | 15 | 853.206 |
| 2 | อำเภอปลาปาก | 8 | 547.096 |
| 3 | อำเภอท่าอุเทน | 9 | 467.983 |
| 4 | อำเภอบ้านแพง | 6 | 287.731 |
| 5 | อำเภอธาตุพนม | 12 | 367.884 |
| 6 | อำเภอเรณูนคร | 8 | 253.952 |
| 7 | อำเภอนาแก | 12 | 523.156 |
| 8 | อำเภอศรีสงคราม | 9 | 671.317 |
| 9 | อำเภอนาหว้า | 6 | 288.448 |
| 10 | อำเภอโพนสวรรค์ | 7 | 718.835 |
| 11 | อำเภอนาทม | 3 | 398.129 |
| 12 | อำเภอวังยาง | 4 | 137.931 |

| รวม | รวม | 99 | 5,502.670 |
หน่วยการปกครอง > การปกครองส่วนท้องถิ่น

แบ่งออกเป็น 1 องค์การบริหารส่วนจังหวัด 81 องค์การบริหารส่วนตำบล 1 เทศบาลเมือง 21 เทศบาลตำบล
| 0 | 1 | 2 |
| --- | --- | --- |
|  อำเภอเมืองนครพนม เทศบาลเมืองนครพนม  เทศบาลตำบลหนองญาติ อำเภอปลาปาก เทศบาลตำบลปลาปาก อำเภอท่าอุเทน เทศบาลตำบลท่าอุเทน  เทศบาลตำบลเวินพระบาท อำเภอบ้านแพง เทศบาลตำบลบ้านแพง |  อำเภอธาตุพนม เทศบาลตำบลธาตุพนม  เทศบาลตำบลน้ำก่ำ  เทศบาลตำบลนาหนาด  เทศบาลตำบลธาตุพนมใต้  เทศบาลตำบลฝั่งแดง อำเภอเรณูนคร เทศบาลตำบลเรณูนคร อำเภอนาแก เทศบาลตำบลนาแก  เทศบาลตำบลพระซอง |  อำเภอศรีสงคราม เทศบาลตำบลศรีสงคราม  เทศบาลตำบลบ้านข่า  เทศบาลตำบลสามผง  เทศบาลตำบลนาคำ  เทศบาลตำบลหาดแพง อำเภอนาหว้า เทศบาลตำบลนาหว้า  เทศบาลตำบลท่าเรือ อำเภอโพนสวรรค์ เทศบาลตำบลโพนสวรรค์   |
การศึกษา

ดูเพิ่ม: รายชื่อโรงเรียนในจังหวัดนครพนม
โรงเรียนมัธยมศึกษา
โรงเรียนปิยะมหาราชาลัย
โรงเรียนนครพนมวิทยาคม
โรงเรียนสาธิตแห่งมหาวิทยาลัยนครพนม พนมพิทยพัฒน์
โรงเรียนศรีบัวบานวิทยาคม
โรงเรียนอุเทนพัฒนา
โรงเรียนธาตุพนม
โรงเรียนเรณูนครวิทยานุกูล
โรงเรียนนาแกสามัคคีวิทยา
โรงเรียนนาแกพิทยาคม
โรงเรียนสหราษฎร์รังสฤษดิ์
โรงเรียนมัธยมพัชรกิติยาภา 1 นครพนม
โรงเรียนศรีโคตรบูรณ์
โรงเรียนพระปริยัติธรรมวัดมหาธาตุ
สถาบันระดับอุดมศึกษาในกำกับสำนักงานคณะกรรมการการอุดมศึกษา
มหาวิทยาลัยนครพนม
วิทยาลัยพยาบาลบรมราชชนนีนครพนม
วิทยาลัยการบินนานาชาตินครพนม
วิทยาลัยการท่องเที่ยวและอุตสาหกรรมบริการ
วิทยาลัยธาตุพนม
วิทยาลัยนาหว้า
วิทยาลัยเทคโนโลยีอุตสาหกรรมศรีสงคราม
มหาวิทยาลัยรามคำแหง สาขาวิทยบริการเฉลิมพระเกียรติ อำเภอนาแก จังหวัดนครพนม
มหาวิทยาลัยมหาจุฬาลงกรณราชวิทยาลัย วิทยาลัยสงฆ์นครพนม อำเภอธาตุพนม จังหวัดนครพนม
สถาบันอุดมศึกษาในกำกับสำนักงานคณะกรรมการการอาชีวศึกษา (ปริญญาตรีสายปฏิบัติการ/เทคโนโลยีบัณฑิต)
สถาบันการอาชีวศึกษาภาคตะวันออกเฉียงเหนือ ๒
วิทยาลัยเทคนิคนครพนม
วิทยาลัยเทคนิคบ้านแพง
สถานบันอุดมศึกษาในอดีต
มหาวิทยาลัยราชภัฏนครพนม ยุบรวมกับมหาวิทยาลัยนครพนม (ตั้งเป็นเขตพื้นที่การศึกษามรุกขนคร)
มหาวิทยาลัยมหาสารคาม วิทยาเขตนครพนม ยุบรวมกับมหาวิทยาลัยนครพนม
วิทยาลัยเกษตรและเทคโนโลยีนครพนม ยุบรวมกับมหาวิทยาลัยนครพนม (ตั้งเป็นเขตพื้นที่การศึกษาศรีโคตรบูร)
วิทยาลัยเทคนิคนครพนม ยุบรวมกับมหาวิทยาลัยนครพนม (ตั้งเป็นเขตพื้นที่การศึกษาพนมบุรินทร์)
วิทยาลัยสารพัดช่างนครพนม เปลี่ยนเป็นวิทยาลัยเทคนิคนครพนม (แห่งใหม่)
โรงเรียนเอกชน
โรงเรียนเซนต์ยอแซฟ นครพนม
โรงเรียนเซนต์ยอแซฟ นาแก
โรงเรียนเซนต์ยอแซฟ ศรีสงคราม
โรงเรียนเซนต์ยอแซฟ บ้านแพง
โรงเรียนอัสสัมชัญเทคนิคนครพนม ในเครือโรงเรียนอัสสัมชัญ มูลนิธิคณะเซนต์คาเบรียลแห่งประเทศไทย
สถานศึกษาอื่นๆ ของเอกชน
วิทยาลัยเทคโนโลยี ไทย-อินโดจีน
วิทยาลัยเทคโนโลยีอินเตอร์พัฒนศาสตร์
การขนส่ง

| --- | --- |
 ระยะทางจากจังหวัดนครพนมไปยังจังหวัดใกล้เคียง โดยประมาณ คือ จังหวัดอุดรธานี 242 กิโลเมตร  จังหวัดหนองคาย 303 กิโลเมตร  จังหวัดขอนแก่น 298 กิโลเมตร  จังหวัดบึงกาฬ 181 กิโลเมตร  จังหวัดมุกดาหาร 104 กิโลเมตร  จังหวัดสกลนคร 93 กิโลเมตร  จังหวัดอุบลราชธานี 271 กิโลเมตร  กรุงเทพมหานคร 730 กิโลเมตร:  ระยะทางจากอำเภอเมืองไปยังอำเภอใกล้เคียง โดยประมาณ คือ อำเภอท่าอุเทน 26 กิโลเมตร  อำเภอโพนสวรรค์ 45 กิโลเมตร  อำเภอธาตุพนม 52 กิโลเมตร  อำเภอนาแก 78 กิโลเมตร  อำเภอนาหว้า 93 กิโลเมตร  อำเภอวังยาง 80 กิโลเมตร  อำเภอปลาปาก 44 กิโลเมตร  อำเภอเรณูนคร 51 กิโลเมตร  อำเภอศรีสงคราม 67 กิโลเมตร  อำเภอบ้านแพง 93 กิโลเมตร  อำเภอนาทม 103 กิโลเมตร
การขนส่ง > รถยนต์

จากกรุงเทพมหานคร ให้ใช้ทางหลวงหมายเลข 1 (ถนนพหลโยธิน) ถึงจังหวัดสระบุรีบริเวณหลักกิโลเมตรที่ 107 แยกขวาเข้าทางหลวงหมายเลข 2 (ถนนมิตรภาพ) ผ่านจังหวัดนครราชสีมา ถึงอำเภอบ้านไผ่ จังหวัดขอนแก่น แล้วแยกขวาเข้าทางหลวงหมายเลข 23 ผ่านเข้าสู่จังหวัดมหาสารคาม จากนั้นใช้ทางหลวงหมายเลข 213 ไปจังหวัดกาฬสินธุ์ จนถึงจังหวัดสกลนคร จากนั้นใช้ทางหลวงหมายเลข 22 ตรงเข้าสู่จังหวัดนครพนม รวมระยะทางทั้งสิ้นประมาณ 740 กิโลเมตร
การขนส่ง > รถโดยสารประจำทาง

สถานีขนส่งผู้โดยสารจังหวัดนครพนม มีบริการรถโดยสารประจำทาง ทั้งรถพัดลมและรถปรับอากาศ ทั้งรถที่มาจากกรุงเทพฯ และรถที่ไปยังจังหวัดต่างๆ เช่น
สาย 26 กรุงเทพฯ - นครพนม ใช้เส้นทาง ต้นทางสถานีขนส่งหมอชิต 2 รังสิต วังน้อย สระบุรี นครราชสีมา อ.พล อ.บ้านไผ่ อ.บรบือ มหาสารคาม อ.กันทรวิชัย อ.ยางตลาด กาฬสินธุ์ อ.สมเด็จ บ้านคำเพิ่ม (อ.ภูพาน) สกลนคร บ้านท่าแร่ อ.กุสุมาลย์ ค่ายพระยอดฯ/โพนสวรรค์ ท่าอุเทน ปลายทาง สถานีขนส่งนครพนม ให้บริการโดย บริษัท ขนส่ง จำกัด (บขส.) (ใช้รถมาตรฐาน ม.4ข รถปรับอากาศสองชั้น) และ บริษัท นครชัยแอร์ จำกัด (ใช้รถมาตรฐาน ม.1พ Gold+ Class และ ม.1ก First Class รถปรับอากาศชั้นเดียว)
สาย 930 กรุงเทพฯ - นครพนม ใช้เส้นทาง ต้นทางสถานีขนส่งหมอชิต 2 รังสิต วังน้อย สระบุรี นครราชสีมา ขอนแก่น อุดรธานี/กุมภวาปี หนองหาน สว่างแดนดิน พังโคน พรรณานิคม บ้านดงมะไฟ สกลนคร บ้านท่าแร่ กุสุมาลย์ ให้บริการโดย บริษัท เชิดชัยมอเตอร์เซลล์ จำกัด (เดินรถในนาม เชิดชัยทัวร์) (ใช้รถมาตรฐาน ม.4ข รถปรับอากาศสองชั้น) และ บริษัท เจเจอาร์ แทรเวล จำกัด (เดินรถในนาม โลตัสพิบูลทัวร์) (ใช้รถมาตรฐาน ม.1ข รถปรับอากาศชั้นเดียว และ ม.4กพ รถปรับอากาศสองชั้น มาตรฐานผสม ชั้นบน พ. ชั้นล่าง ก.)
สาย 256 อุบลราชธานี - นครพนม ใช้เส้นทาง สถานีขนส่งนครพนม เรณูนคร ธาตุพนม มุกดาหาร อำนาจเจริญ สถานีขนส่งอุบลราชธานี ให้บริการโดย บริษัท สหมิตรอุบล จำกัด (ใช้รถมาตรฐาน ม.2 ,ม.1ข รถปรับอากาศชั้นเดียว และรถมินิบัส)
สาย 231 อุดรธานี - นครพนม ใช้เส้นทาง ต้นทางสถานีขนส่งอุดรธานี แห่งที่ 1 หนองหาน สว่างแดนดิน พังโคน พรรณานิคม บ้านดงมะไฟ สกลนคร บ้านท่าแร่ กุสุมาลย์ ค่ายพระยอดฯ ปลายทาง สถานีขนส่งนครพนม ให้บริการโดย บริษัท สหอุดรเดินรถ 1974 จำกัด (ใช้รถมาตรฐาน ม.1ข และ ม.2 รถปรับอากาศชั้นเดียว) ปัจจุบันมีรถให้บริการวันละ 4 เที่ยว เช้า - บ่าย
สาย 224 อุดรธานี - นครพนม ใช้เส้นทาง ต้นทางสถานีขนส่งอุดรธานี แห่งที่ 1 หรือหน้าเซ็นทรัลอุดร หนองคาย โพนพิสัย บึงกาฬ บ้านแพง บ้านนาพระชัย  ท่าอุเทน ปากทางสะพานมิตรภาพฯ ปลายทาง สถานีขนส่งนครพนม ให้บริการโดย รถร่วม บขส. หลายเจ้า (ใช้รถมินิบัส มาตรฐาน ม.2 รถปรับอากาศชั้นเดียว / ช่วง อุดรธานี - บ้านแพง เป็นรถตู้) ปัจจุบันมีรถให้บริการวันละ 4 เที่ยว เช้า - บ่าย สำหรับปลายทางนครพนม
สาย 555 นครพนม - ธาตุพนม - มุกดาหาร ให้บริการโดย บริษัท วิทยาทรานสปอร์ต จำกัด (เป็นรถตู้ทั้งสาย)
สาย 586 ขอนแก่น - นครพนม ให้บริการโดย บริษัท เชิงชุมเดินรถ จำกัด (เดินรถในนาม ชัยวัฒน์เซอร์วิส) (ใช้รถมาตรฐาน ม.1ข  รถปรับอากาศชั้นเดียว)
สาย 661 นครพนม - เชียงราย ให้บริการโดย บริษัท เทพสมบัติ จำกัด (เดินรถในนาม สมบัติทัวร์) (ใช้มาตรฐาน ม.1ข และ ม.1พ รถปรับอากาศชั้นเดียว)
สาย 827 นครพนม - ระยอง ให้บริการโดย บริษัท ชาญประเสริฐทัวร์ จำกัด (ใช้รถมาตรฐาน ม.4ข และ ม.4พ รถปรับอากาศสองชั้น)
สาย 837 ช่วง นครพนม - นครศรีธรรมราช ให้บริการโดย บริษัท ชาญประเสริฐทัวร์ จำกัด (ใช้รถมาตรฐาน ม.4พ รถปรับอากาศสองชั้น)
สาย 837 ช่วง นครพนม - เกาะสมุยท่าเรือดอนสัก ให้บริการโดย บริษัท ชาญประเสริฐทัวร์ จำกัด (ใช้รถมาตรฐาน ม.1พ รถปรับอากาศชั้นเดียว 15 เมตร)
สาย 876 เชียงใหม่ - นครพนม ให้บริการโดย บริษัท เพชรประเสริฐ จำกัด (ใช้รถมาตรฐาน ม.4พ รถปรับอากาศสองชั้น)
สาย 1431 นครพนม - ท่าอุเทน - ศรีสงคราม - นาหว้า (ใช้รถมาตรฐาน ม.3 รถพัดลมชั้นเดียว)
การขนส่ง > รถโดยสารระหว่างประเทศ

สายที่ 7 นครพนม - เมืองท่าแขก (ลาว) บริการโดย บริษัท ขนส่ง จำกัด
การขนส่ง > การคมนาคมภายในตัวจังหวัดนครพนม

รถสองแถว มีหลายสาย คิดค่าโดยสารตามระยะทาง
รถสามล้อเครื่อง คิดค่าโดยสารตามระยะทาง (เป็นรถเหมา)
แท็กซี่ คิดค่าโดยสารตามระยะทางบนมิเตอร์
การขนส่ง > จุดผ่านแดนที่ติดต่อกับประเทศลาว

จุดผ่านแดนถาวร ด่านสะพานมิตรภาพไทย-ลาว 3 ระหว่างอำเภอเมืองนครพนมและเมืองท่าแขก แขวงคำม่วน
จุดผ่านแดนถาวร ท่าเรือเทศบาลเมืองนครพนม ระหว่างอำเภอเมืองนครพนมและเมืองท่าแขก แขวงคำม่วน
จุดผ่อนปรน ท่าเรือบ้านหนาดท่า ระหว่างตำบลบ้านกลาง อำเภอเมืองนครพนม และเมืองหนองบก แขวงคำม่วน
จุดผ่อนปรน ท่าเรือธาตุพนม ระหว่างอำเภอธาตุพนม และเมืองหนองบก แขวงคำม่วน
จุดผ่อนปรน ท่าเรือท่าอุเทน ระหว่างอำเภอท่าอุเทน และเมืองหินบูน แขวงคำม่วน
จุดผ่อนปรน ท่าเรือบ้านแพง ระหว่างอำเภอบ้านแพง และเมืองปากกระดิง แขวงบอลิคำไซ
การขนส่ง > การคมนาคมทางน้ำ

ในอดีตเคยมีความนิยมในการใช้เรือเดินทางระหว่างหมู่บ้าน ระหว่างอำเภอ และการเดินทางข้ามจังหวัดติดแม่น้ำด้วยกัน โดยมีแม่น้ำสายสำคัญในจังหวัดนครพนมได้แก่ แม่น้ำโขง แม่น้ำสงคราม ลำน้ำก่ำ ลำน้ำอูน ลำน้ำบัง ลำน้ำยาม แต่เมื่อมีการพัฒนาเส้นทางถนน ความนิยมก็ลดลงไปเปลี่ยนไปใช้พาหนะอื่นๆ บนบกแทน ปัจจุบันชาวไทยและชาวลาวในพื้นที่นิยมใช้เรือข้ามฟากแม่น้ำโขง ในการเดินทางและขนส่งสินค้า มีเรือด่วนข้ามฟากที่บริเวณท่าเรือจุดผ่านแดนถาวรในตัวเมืองนครพนม และมีเรือข้ามฟากและเรือเล็กที่จุดผ่อนปรนต่างๆ เพื่อทำการค้า มีย่านการค้าที่สำคัญคือตลาดนัดไทย-ลาว อ.ธาตุพนม, ตลาดนัดไทย-ลาว อ.ท่าอุเทน, ตลาดนัดไทย-ลาว บ้านหนาด อ.เมืองนครพนม นอกจากนั้นยังมีเรือสำราญและเรือล่องชมวิวให้บริการในอำเภอเมืองนครพนม และอำเภอธาตุพนม เนื่องจากเป็นบริเวณที่มีทิวทัศน์ริมแม่น้ำโขงและแนวเทือกเขาหินปูนที่สวยงามทางฝั่งประเทศลาว
การขนส่ง > การคมนาคมทางอากาศ

ท่าอากาศยานนครพนม เคยเป็นที่ตั้งฐานทัพสหรัฐอเมริกา หลังจากถอนทหารออกไปในปี พ.ศ. 2518 จึงเริ่มเปิดเที่ยวบินพาณิชย์ในปี พ.ศ. 2521 เคยมีสายการบินที่ให้บริการได้แก่ บริษัท เดินอากาศไทย/บริษัท การบินไทย, สายการบินพีบีแอร์, สายการบินนกแอร์ และปัจจุบันมีเที่ยวบินที่ยังคงเปิดให้บริการได้แก่
ไทยแอร์เอเชีย นครพนม ไป-กลับ กรุงเทพฯ (ดอนเมือง)
นอกจากนี้ยังสามารถเลือกเดินทางได้จากท่าอากาศยานสกลนคร ซึ่งอยู่ห่างจากท่าอากาศยานนครพนม เพียง 70 กิโลเมตร โดยเฉพาะอำเภอที่อยู่ใกล้เคียงตัวจังหวัดสกลนคร